**Vides aizsardzības un reģionālās attīstības ministram**

**Artūram Tomam Plešam**

arturs.toms.pless@varam.gov.lv

Vēja enerģijas nozares pārstāvji un vides organizācijas izsaka pateicību Vides aizsardzības un reģionālās attīstības ministrijai (VARAM) par politisku atbalstu vēja enerģijas ražošanai Latvijā. Izmaiņas normatīvajā regulējumā, kas sakārtotu un paātrinātu atļauju saņemšanas procesus, noteikti ir nepieciešamas, jo vēja enerģijas parku attīstība Latvijā ļautu nošaut divus zaķus ar vienu šāvienu – risināt enerģētiskās neatkarības jautājumu, gan veicināt klimatneitralitātes sasniegšanu. Taču bažas raisa VARAM plāns uz vēja enerģijas nozares attīstību skatīties īstermiņā un atgriezties pie iepriekšējās kārtības, tiklīdz sasniegta noteikta elektrības ražošanas jauda. Piekrītam, ka izmaiņas nepieciešams veikt operatīvi, tomēr steigā nedrīkst pazaudēt kvalitāti un ilgtermiņa skatījumu.

Gan vēja enerģijas nozares pārstāvji, gan vides organizācijas uzskata, ka pašreizējā VARAM iecere atcelt ietekmes uz vidi novērtējuma (IVN) procesu nav apdomāta un var radīt negatīvas sekas gan uz vidi, gan vēja enerģijas nozari. IVN procedūra ir aizsardzības vairogs gan videi, gan cilvēkiem. IVN procesā tiek detalizēti pētīta VES ietekme uz vidi, kuru nav iespējams kvalitatīvi novērtēt atceļot šo procesu. Vērā jāņem visus dabas procesus, to cikliskumu, kas ietver dzīvnieku, putnu migrācijas, biotopu tuvumu u.c. aspektus. IVN sniedz iespēju uzklausīt un izvērtēt vietējo kopienu viedokļus.

IVN kalpo arī par vēja elektrostaciju parku (VES) attīstītāju un investoru drošības garantu, ka vēlāk netiks apstrīdēts vēja parka tiesiskums. Finanšu institūcijas neiegulda resursus potenciāli riskantos projektos, saskatot vides, labas pārvaldības un tiesvedības riskus. IVN process ir jāsaglabā arī no negodīgu attīstītāju “atsijāšanas” un pārvades tīkla kapacitātes skatupunkta, pretējā gadījumā var rasties jauns izaicinājums – projektu attīstītāji, bez finanšu un vadības kapacitātes VES projektu realizēšanā (spekulanti), viegli varēs saņemt saskaņojumus un jaunu jaudu ieviešanas atļaujas, rezervējot pārvades sistēmas jaudas un liedzot tās izmantot kvalificētiem nozares uzņēmumiem, jo veidojas šo jaudu deficīts. Attiecīgi netiks sasniegti ne enerģētikas, ne klimata mērķi, bet tiks nodrošināta iespēja spekulatīvai atļauju tirdzniecībai. Līdz ar to papildus IVN procedūrai nepieciešams paredzēt būtiskus drošības naudas apmērus par katru pārvades jaudas rezervēto MW, tādējādi kvalificējot tikai tos uzņēmējus, kuri spēs izbūvēt nepieciešamo VES jaudu.

Papildus aicinām ņemt vērā to, ka VES ir IVN direktīvas 2. pielikuma objekts, un neveikt pilnu IVN var tikai tad, ja tiek ievērotas direktīvas prasības, kas šobrīd Latvijā tiek nodrošinātas, veicot sākotnējā izvērtējuma procedūru. Nevienā no EK ārkārtas dokumentiem, tostarp š.g. 8. marta EK paziņojumā presei "REPowerEU: vienota Eiropas rīcība cenas ziņā pieejamākai, drošākai un ilgtspējīgākai enerģijai", nav atrodamas norādes par iespēju atteikties no IVN procedūras, līdz ar to, izvairoties no iespējamām sankcijām, ko šāds solis varētu veicināt, aicinām saglabāt IVN procedūru.

|  |  |  |
| --- | --- | --- |
|  |  |  |
| Toms NāburgsVēja enerģijas asociācijas valdes loceklis   | Juris JātnieksVides konsultatīvās padomespriekšsēdētājs  | Kaspars CikmačsAS “Latvenergo”valdes loceklis  |